Νιγηρικές γενικές εκλογές 2020–21

Στις 27 Δεκεμβρίου 2020 διεξήχθησαν γενικές εκλογές στο Νίγηρα, για να εκλεγούν ο Πρόεδρος και τα 171 μέλη της Νιγηρικής Εθνοσυνέλευσης. Γύρω στα 7,4 εκατομμύρια ψηφοφόρων κλήθηκαν στις κάλπες, για να εκλέξουν τον πρόεδρο και τη βουλή. Με την έκβαση των εκλογών, θα γίνει η πρώτη παράδοση της εξουσίας από έναν δημοκρατικά εκλεγμένο πρόεδρο σε έναν επίσης δημοκρατικά εκλεγμένο, για πρώτη φορά στην ιστορία της χώρας.Στον πρώτο γύρο των εκλογών ο Μπαχάμεντ Μπαζούμ ήρθε πρώτος με 39,33% των ψήφων και ο Μαχαμάνε Ουσμανέ δεύτερος με 16,99%. Στον δεύτερο γύρο των εκλογών, στις 21 Φεβρουαρίου 2021, κέρδισε ο Μοχάμεντ Μπαζούμ με 55,75%.

 Το 2009 ο τότε Πρόεδρος Μαμαντού Ταντζά, ο οποίος είχε διατελέσει δύο θητείες ως Πρόεδρος, προσπάθησε να εισάγει συνταγματικές τροποποιήσεις ώστε να του επιτραπεί να παρατείνει την θητεία του. Ακολούθησε μία περίοδος πολιτικής κρίσης που οδήγησε στο Νιγηρικό πραξικόπημα της 18ης Φεβρουαρίου 2010, όταν ο Πρόεδρος Ταντζά συνελήφθη και κρατήθηκε από επαναστάτες στρατιωτικούς. Από την επόμενη ημέρα η χώρα μπήκε σε καθεστώς χούντας με τον Σαλού Τζιμπό ως προσωρινό Πρόεδρο και το Ανώτατο Συμβούλιο για την Αποκατάσταση της Δημοκρατίας ως κυβέρνηση. Στο δημοψήφισμα της 31ης Οκτωβρίου 2010 ο λαός του Νίγηρα ψήφισε να γίνει αποκατάσταση της δημοκρατίας με 90% των ψήφων υπέρ. Οι γενικές εκλογές της 31ης Ιανουαρίου 2011 ήταν δημοκρατικές. Ο Μαχαμαντού Ισουφού εξελέγη Πρόεδρος στο δεύτερο γύρο, στον οποίο κέρδισε τον Σεϊνί Ουμαρού με διαφορά 58% έναντι 42%. Στην προεδρική εκλογή του 2016 ο Ισουφού κέρδισε τον Χαμά Αμαντού, τον αρχηγό του Νιγηρικού Δημοκρατικού Κινήματος για την Αφρικανική Ομοσπονδία, στον δεύτερο γύρο με διαφορά 92,5% έναντι 7,5%. Στις τρέχουσες εκλογές ένας αριθμός ρεκόρ, 41 υποψήφιοι, κατέθεσαν αίτηση συμμετοχής. Από αυτούς οι 11 απορρίφθηκαν. Μεταξύ αυτών που απορρίφθηκαν περιλαμβάνεται ο Χαμά Αμαντού, ο οποίος ήρθε τρίτος στην προεδρική εκλογή του 2011 και δεύτερος στην εκλογή του 2016 αλλά φαίνεται πως έχει καταδικαστεί για εμπλοκή σε σκάνδαλο με παράνομη διακίνηση παιδιών. Για τους 30 υποψήφιους η προεκλογική περίοδος άρχισε στις 5 Δεκεμβρίου και έληξε στις 25 Δεκεμβρίου 2020. Οι επικρατέστεροι είναι: Μοχάμεντ Μπαζούμ: Τον Δεκέμβριο του 2013 ο Μπαζούμ διαδέχθηκε τον Ισουφού ως αρχηγός του Νιγηρικού Δημοκρατικού Σοσιαλιστικού Κόμματος. Ήταν Υπουργός Εξωτερικών, Συνεργασίας και Αφρικανικής Ένταξης το 2011-2015 και Υπουργός Εσωτερικών, Δημόσιας Ασφαλείας, Αποκέντρωσης και Θρησκευτικών Υποθέσεων το 2016-2020. Στην εκστρατεία του ο 60χρονος υποσχέθηκε ότι θα συνεχίσει την πολιτική του Ισουφού για αντιμετώπιση της βίας και της φτώχειας. Σεϊνί Ουμαρού: είναι ο αρχηγός του Κοινωνικού Αναπτυξιακού Εθνικού Κινήματος. Ήταν Πρωθυπουργός το 2007-2009. Είναι η τρίτη φορά που ο 70χρονος συμμετέχει σε προεδρική εκλογή: στην προεδρική εκλογή του 2011 ήρθε δεύτερος και στην εκλογή του 2016 ήρθε τρίτος. Μαχαμανέ Ουσμανέ: ήταν Πρόεδρος του Νίγηρα το 1993-1996. Εξελέγη Πρόεδρος στον δεύτερο γύρο της προεδρικής εκλογής του 1993 και η θητεία του έληξε πρόωρα, στο πραξικόπημα του 1996, όταν ο Ιμπραχίμ Μπαρέ Μαϊνασαρά κατέλαβε την εξουσία και την κράτησε μέχρι το 1999. Το 1999-2009 ο Ουσμάνε ήταν Πρόεδρος της Νιγηρικής Εθνοσυνέλευσης. Υποστηρίζεται από το κόμμα Δημοκρατικό Κοινωνικό Συνέδριο - Ραχάμα. Ιμπραήμ Γιακουμπά: είναι ιδρυτής και αρχηγός του Νιγηρικού Πατριωτικού Κινήματος από το 2015. Στην προεδρική εκλογή του 2016 ήρθε πέμπτος. Ήταν Υπουργός Εξωτερικών το 2016-2018. Αλμπαντέ Αμπουμπά: ήταν προσωρινός Πρωθυπουργός του Νίγηρα το 2009 και το 2016 έγινε Πρόεδρος Γεωργίας. Είναι ιδρυτής του Πατριωτικού Κινήματος για τη Δημοκρατία, που σχηματίστηκε το 2015 με διάσπαση από το κόμμα του Ουμαρού. Σαλού Τζιμπό: ηγήθηκε στο στρατιωτικό πραξικόπημα της 18ης Φεβρουαρίου 2010 και ήταν προσωρινός Πρόεδρος του Νίγηρα μέχρι τον Απρίλιο του 2011. Ο 55χρονος εκπροσωπεί το κόμμα Ειρήνη, Δικαιοσύνη, Πρόοδος. Η εκλογή του Προέδρου γίνεται σύμφωνα με το Νιγηρικό Σύνταγμα του 2010, με δημοκρατικές, άμεσες εκλογές, με καθολική και μυστική ψηφοφορία στην οποία οι πολίτες ψηφίζουν ελεύθερα και ισότιμα. Ο Πρόεδρος εκλέγεται για μία πενταετή θητεία. Η εκλογή γίνεται με πλειοψηφικό σύστημα δύο γύρων, δηλαδή ο υποψήφιος που θα εξασφαλίσει την απόλυτη πλειοψηφία (πάνω από 50% των ψήφων) ανακηρύσσεται νικητής από τον πρώτο γύρο. Αν από τον πρώτο γύρο δεν αναδειχθεί κανένας νικητής τότε διεξάγεται δεύτερος γύρος στον οποίο θα αναμετρηθούν οι δύο επικρατέστεροι υποψήφιοι του πρώτου γύρου. Η θητεία του Προέδρου είναι μία φορά ανανεώσιμη, δηλαδή κανείς δεν μπορεί να διατελέσει πάνω από δύο θητείες σε αυτήν την θέση. Δικαίωμα υποψηφιότητας έχουν όλοι οι πολίτες του Νίγηρα, άντρες και γυναίκες, ηλικίας άνω των 35 ετών, υπό την προϋπόθεση να μην έχουν αποστερηθεί το δικαίωμα λόγω δικαστικής απόφασης, να βρίσκονται σε καλή φυσική, πνευματική κατάσταση και να είναι έτοιμοι να δοκιμαστούν για την ηθική τους. Από τα 171 μέλη της Εθνοσυνέλευσης: τα 158 μέλη εκλέγονται με αναλογική εκπροσώπηση από 8 πολυεδρικές περιφέρειες, που αντιστοιχούν στους 7 νομούς του Νίγηρα και την πρωτεύουσα Νιαμέη. Σε κάθε περιφέρεια ο αριθμός των υποψηφίων που παρουσιάζει ένα κόμμα πρέπει να είναι ίσος με τον αριθμό εδρών που πρέπει να καλυφθούν. Η κατανομή των εδρών γίνεται με μία μέθοδο μεγαλύτερων μέσων όρων και απλή ποσόστωση. τα 5 μέλη εκλέγονται από τους Νιγηραίους του εξωτερικού, με απλό πλειοψηφικό σύστημα από 5 μονοεδρικές περιφέρειες (κάθε μονοεδρική περιφέρεια αντιστοιχεί σε μία από τις 5 ηπείρους). τα 8 μέλη είναι εκπρόσωποι των μειονοτήτων και εκλέγονται με απλό πλειοψηφικό σύστημα από ειδικές εκλογικές περιφέρειες.